DĖL ATLIKTŲ UAB „OLYMPIC CASINO GROUP BALTIJA“ PLANINIŲ PATIKRINIMŲ PAGAL 2025 M. SAUSIO 23 D. PAVEDIMĄ PATIKRINTI NR. PT-6 IR 2025 M. SAUSIO 28 D. PAVEDIMĄ PATIKRINTI NR. PT-8
Lošimų priežiūros tarnyboje buvo pradėtas UAB „Olympic Casino Group Baltija“ (toliau – ir Bendrovė) lošimo namų (kazino) planinis patikrinimas, kurį atlikus, padaryta išvada, kad Bendrovė pažeidė Lietuvos Respublikos pinigų plovimo ir teroristų finansavimo prevencijos įstatymo (toliau – PPTFPĮ) 9 straipsnio 9 dalies nuostatą, kai Bendrovės klientai, kurie buvo išėję iš lošimo namų (kazino) ir sugrįžę atgal į tuos pačius lošimo namus (kazino) (klientai lošimo namuose (kazino) nebuvo nuo 43 min. iki 8 val. 56 min.), sugrįžimo / įėjimo momentu nebuvo užregistruoti Klientų, įeinančių į lošimo namus (kazino), registracijos žurnale. 
Už konstatuotą PPTFPĮ 9 straipsnio 9 dalies pažeidimą atsakingas Bendrovės generalinis direktorius.
Lošimų priežiūros tarnyboje nutarta dėl padaryto PPTFPĮ 9 straipsnio 9 dalies pažeidimo, vadovaujantis PPTFPĮ 35 straipsniu, inicijuoti procedūrą dėl privalomų nurodymų Bendrovei davimo.
Bendrovė Priežiūros tarnybai pateikė pakeistą Kliento tapatybės nustatymo, patikrinimo ir registravimo lošimo namuose (kazino) tvarką (toliau – Tvarka) dėl PPTFPĮ 9 straipsnio 9 dalyje įtvirtintų reikalavimų įvykdymo, o būtent nustatė, kada (kokiam laiko tarpui praėjus), patikrinus kliento, įeinančio į lošimo namus (kazino), tapatybę, galima kliento pakartotinai neberegistruoti įeinančių į lošimo namus (kazino) žurnale.
Siekiant įvertinti, ar Bendrovės pateikta pakeista (atnaujinta) Tvarka atitinka PPTFPĮ 9 straipsnio 9 dalį, atliktas papildomas patikrinimas, po kurio konstatuota, kad Bendrovės Tvarkos 2026 m. gegužės 4 d. pakeitimai, numatantys atvejus ir laiką, kai patikrinus kliento, įeinančio į lošimo namus (kazino), tapatybę, galima kliento neregistruoti Klientų, įeinančių į lošimo namus (kazino) žurnale (Bendrovė nustatė trumpos pertraukos laiką (15 ir 30 minučių) ir aiškiai įvardino minėto laiko taikymo sąlygas, išvengiant galimų piktnaudžiavimo atvejų), atitinka PPTFPĮ 9 straipsnio 9 dalies esmę ir protingumo bei proporcingumo principus.
Įvertinus visas su nustatytu pažeidimu susijusias aplinkybes, t. y. tai, kad pažeidimas pašalintas (dėl ko nebuvo teisinio pagrindo inicijuoti privalomojo nurodymo taikymo procedūros); nenustatyta, kad pažeidimas buvo padarytas tyčia; nenustatyta Bendrovės atsakomybę sunkinančių aplinkybių, pažeidimas pripažintas mažareikšmiu teisės aktų reikalavimų pažeidimu, ir UAB „Olympic Casino Group Baltija“ poveikio priemonės dėl konstatuoto pažeidimo netaikytos.
Bendrovė įspėta, kad už pakartotinai per vienerius metus padarytą tapatų pažeidimą, kuris buvo pripažintas kaip mažareikšmis, bus taikomos PPTFPĮ numatytos poveikio priemonės.
Priežiūros tarnybos priimami sprendimai nėra galutiniai bei gali būti skundžiami Lietuvos Respublikos administracinių bylų teisenos įstatymo nustatyta tvarka. 

